J. Valocký, poslanec: (2009-06-17):
Otázka služieb. A potom sa vrátim k RZP, čo stále spomíname a pripomíname. Chcel by som vysvetliť, médiá zrejme nemajú záujem, ak by občania sledovali túto schôdzu, chcem že máme 3 druhy služby. Jedna služba je LSPP, ktorú, a to mi, dúfam, lekári dajú za pravdu, využíva asi 30 % obyvateľov. Druhá služba je tzv. chirurgická služba v istom regióne, kde chodia s úrazmi, bruchami. Taktiež ten, kto tomu rozumie, mi dá za pravdu, to je asi 30 %. A ďalej sú vo väčších nemocniciach centrálne príjmy a ústavné pohotovostné služby, kde sa zase zgrupujú so zhoršeným stavom tých internistických porážok, neurologických príznakov a tak ďalej. Čiže toto sú služby rozdelené asi u nás. Ak veríme tomu, a môžu byť aj malé odchýlky, pán poslanec, súhlasím, zrejme to spracovanie je také, aké je, ale teraz to zase vidno, ak teda lekári, zubári teraz neslúžia, no čia je to vina? Je naša? Však tieto zákony ste zaviedli vy. My ich teraz opravujeme. To je ten problém. No a teraz si zoberme, ja mám graf, a určite pán poslanec mi dá za pravdu, lebo tento graf bol v tej  štúdii, tak terajšia dostupnosť LSPP je od 8 do 70 kilometrov, od 8 v Bratislave, teraz to nemám presne v pamäti, do 70 kilometrov niekde inde. Návštevnosť po 24.00 hodine LSPP, ale ak hovoríme o LSPP, hovoríme vždycky o zhoršenom zdravotnom stave, nie o akútnom ohrození pacienta, je od 2 do 8 %. To tam chceme tých lekárov držať od 24.00 na ďalší deň a ďalší deň v práci kvôli 8 alebo 2 alebo 3 % obyvateľov? Môžeme si odpovedať, že aj áno, ak áno, potom, páni, prečo je problém s LSPP, keď ste tie zákony zaviedli vy. Pokiaľ by boli dobré, žiaden problém, aj pani poslankyňa Sabolová, nie je. Však ste boli svedkami toho petičného výboru. A boli ste svedkami tých lekárov, ktorí tam prišli. Čiže my, samozrejme, môžeme pripustiť sa baviť, či to má byť do 2.00, do 24.00, do 4.00, do 6.00. To je pravda. Ak chceme byť populisti, tak môžeme povedať, že budú LSPP vykonávať aj 36 hodín, a nie 24. Ale myslíte, keď stále obhajujete, aj pán poslanec Janiš, lekárov, lekár je povinný robiť 32 hodín? Alebo potom môžeme urobiť ďalšiu vec, tak ako je to v iných krajinách sveta. Tam LSPP nie je, sú lekári, teda ktorí sú kapitolami tak ako u nás. Lekár sa tam stará o ľudí 365 krát 24 hodín. A oni sami si robia združenie už zadarmo, lebo majú kapitáciu, aby nemuseli každý deň byť v službe. Aj takéto riešenie by mohlo byť. No však ale je kapitovaný, má 45 zhruba korún alebo 48 za kapitáciu, teraz to neviem presne. Čiže aj toto riešenie by mohlo byť. Ale zdalo sa nám a mne sa osobne zdalo, keďže to bolo treba riešiť akútne, že o tomto riešení, samozrejme, možno diskutovať, polemizovať. Nikto nám ale nemôže uprieť snahu teda riešiť LSPP. V tomto parlamente je zvyk: „Keď nevieš, čo povedať, povedz, že to nie je systémové riešenie.“ By som sa opýtal pána poslanca Markoviča, čo teda by malo byť v rámci LSPP systémovým riešením. Ideme zriadiť LSPP, teda funguje, ale ideme to zriadiť na počet obyvateľov, geografickú dostupnosť. Rozširujeme možnosť slúženia lekárov v LSPP, že nemusia tam slúžiť len obvoďáci, čo bolo doteraz v zákone, ale aj internisti s aprobáciou internej medicíny, rozširujeme to. Tým nám vznikne menšia zaťaženosť lekárov. V čom je problém? Teraz sa vrátim k RZP-čkam. Hovoríme, že keď budeme voziť RZP-čkou, to bude strašne drahé. Prosím vás, kto sprivatizoval RZP-čky, kto vytvoril body, kto zobral RZP-čky nemocniciam? Teraz hovorí pán poslanec Markovič, že ideme robiť výberové konanie na RZP. No, samozrejme, je to preto, lebo uplynula doba, tá, ktorú ste vy stanovili. A ste vydali na ne licencie. Keď ste brali RZP-čky nemocniciam, vtedy nikto nekričal? Napr. teraz budú nové výberové konania, vyhrá nemocnica x, dajme tomu, v Liptovskom Mikuláši na RZP, no však nech vyhrá, nech má také isté prostredie ako aj ten podnikateľ. Však tá nemocnica vie spravovať RZP-čky. Však ste vybrakovali, je tu pani docentka Sániová, tými vašimi rozhodnutiami ARO oddelenia a pomaly bola ohrozená starostlivosť v nemocniciach. Však, pán poslanec Slafkovský, dúfam, že aspoň v tomto mi dáš za pravdu, že to tak bolo, lebo si ťa vážim ako kolegu. Čiže ja by som povedal asi toľko, nechcem skutočne zdržiavať, že ani jeden zákon nie je dokonalý. Možnože ani táto novela zákona nie je 100-percentne dokonalá, ale musíme uznať, že rieši niečo, čo je choré a čo riešiť musíme. Čiže bola moja úvaha, prečo som to chcel urobiť a prečo som vlastne do toho išiel. Ešte sa vrátim k tej RZP-čke. V RZP-čke dostáva, poviem to v starých korunách, aby tomu každý rozumel, RLP 820 000 korún mesačne, či jazdia alebo nie, asi 530 000 korún mesačne dostáva RZP, to je tá bez toho lekára, či jazdia alebo nie, 22 korún, keď začnú jazdiť, dostáva za jeden kilometer odjazdeného času. No div sa svete, ja som urobil teraz RZP-čkovú aj RLP-čkovú vyťaženosť, je to 4 hodiny denne za 24 hodín, 4 až 6 hodín, pán poslanec Janiš. Ja som sa stotožnil, že vytvorili sa body RZP a sú fajn. (Hlasy z pléna.) Prosím? (Odpoveď z pléna.) No je to tak. Pán poslanec, ja mám 2 body v nemocnici, 4 až 6 hodín vyťaženosti. (Reakcia z pléna.) Dobre, takže toto som sa pokúsil zodpovedať, čo nás k viedlo k tomuto zákonu, a chcel by som povedať k nejakému strašeniu občanov, že nebude sa kto mať o nich postarať, že to tu nebude dobré. Veď ja si myslím, že je to naopak. Starostlivosť bude lepšia, ak dostane pacient po polnoci bolesti pri srdci, bude okamžite ošetrený v nemocnici na centrálnych príjmoch a privezený tam, kam má byť privezený. A RZP-čka a RLP-čka či je to drahé alebo to je lacné, alebo je to akékoľvek, ona je na to, aby vozila pacientov a poskytovala starostlivosť pacientom, ktorí sú v ohrození života. A o to nám ide. Ďakujem veľmi pekne.